b"\n_START_ARTICLE_\nNat\n_START_SECTION_\nDescripci\xc3\xb3\n_START_PARAGRAPH_\nDe to eminentment period\xc3\xadstic, es tractava d'una publicaci\xc3\xb3 mensual versada en la tem\xc3\xa0tica ambiental i en la qual van col\xc2\xb7laborar professionals de l'\xc3\xa0mbit de la comunicaci\xc3\xb3 i de la ci\xc3\xa8ncia. Ambd\xc3\xb3s treballaven sempre junts en l'elaboraci\xc3\xb3 dels reportatges centrals i, de fet, mantenien una estreta col\xc2\xb7laboraci\xc3\xb3 a la resta dels articles. Una de les seves fites era garantir el rigor i la qualitat de la informaci\xc3\xb3. Es va distribuir a Catalunya, al Pa\xc3\xads Valenci\xc3\xa0 i a les Illes Balears. Contenia informaci\xc3\xb3 en profunditat sobre temes de l'\xc3\xa0rea mediterr\xc3\xa0nia, sense deixar de banda esdeveniments i fets d'import\xc3\xa0ncia internacional. En aquest sentit, destacaven els temes sobre flora i fauna, investigacions realitzades des dels diferents centres de recerca o problemes ambientals. Nat es distingia tamb\xc3\xa9 per una forta empremta visual, basada en fotografies de gran format a tot color i una bona infografia. I va ser aix\xc3\xad com la revista es va convertir en una iniciativa sense precedents, a casa nostra, de la divulgaci\xc3\xb3 i del foment del respecte al medi ambient. Una publicaci\xc3\xb3 especialitzada i en catal\xc3\xa0 que va aconseguir captar la seva parcel\xc2\xb7la de p\xc3\xbablic. Tanmateix, l'empresa editora, S\xc3\xa0piens Publicacions, va adduir raons econ\xc3\xb2miques per posar-hi fi."